มีปุ่มหนองเล็กๆ บริเวณอวัยวะเพศแบบนี้เกิดจากอะไรครับ มีอาการคัน แต่ไม่แสบ ไม่เจ็บ ควรรักษาอย่างไรครับภาพประกอบ
สวัสดีค่ะ ปุ่มหนองเล็กๆ ที่อวัยวะเพศตามรูป อาจเป็น- ผื่นแพ้หรือระคายเคืองจากสารเคมีต่างๆ แต่มักจะเป็นผื่นแดงหรือตุ่มน้ำใส ไม่น่าเป็นแบบตุ่มหนอง- เป็นขี้เปียก (smegma) ที่ติดอยู่ โดยขี้เปียกมีลักษณะเป็นเมือกสีขาวขุ่น ประกอบด้วยเซลล์ผิวหนัง และเซลล์เยื่อบุผิวที่ตายแล้ว ปนกับไขมันที่ขับออกจากผิวหนัง และน้ำเมือกที่ออกมาจากต่อมลูกหมาก และต่อมต่างๆ ภายในท่อปัสสาวะ ซึ่งขี้เปียกจะเกาะอยู่ใต้หนังหุ้มปลาย บริเวณส่วนหัวของอวัยวะเพศชาย- ต่อมไขมัน (fordyce spot) ไม่จัดเป็นโรค ไม่ได้เกิดจากการติดเชื้อ ลักษณะคือ เป็นเม็ดหรือตุ่มนูนสีขาว หรือเหลืองอ่อน พบได้ทั้งที่ผิวหนังของถุงอัณฑะหรือองคชาต ในอวัยวะเพศหญิงก็พบได้ รวมถึงที่กระพุ้งแก้มและริมฝีปาก อาจพบเม็ดเดียวหรือหลายเม็ด ไม่คันและไม่เจ็บ- โรคเริมที่อวัยวะเพศ เป็นโรคติดต่อทางเพศสัมพันธ์ แต่จะเห็นเป็นตุ่มน้ำใส มักมีหลายๆตุ่ม และจะมีอาการปวด เจ็บๆแสบๆ และต่อมาตุ่มน้ำจะแตกออกเป็นแผลตื้นๆ แล้วจึงแห้งและตกสะเก็ดหายไปได้เองในเบื้องต้น ควรถลกหนังหุ้มปลาย และล้างทำความสะอาดด้วยสบู่ที่อ่อนโยน ใช้นิ้วถูเบาๆ นอกจากนี้ทุกครั้งที่ปัสสาวะ ควรถลกหนังหุ้มปลาย เพื่อป้องกันปัสสาวะตกค้างหมักหมมด้วย ไม่ควรโรยแป้งหรือทาอะไรที่อวัยวะเพศ หากปุ่มหนองดังกล่าวไม่หายไป ก็ควรไปพบแพทย์เพื่อตรวจวินิจฉัยและรักษาให้ตรงกับโรคค่ะ ไม่แนะนำให้ซื้อยาอะไรมาทาเอง และควรงดการมีเพศสัมพันธ์ไปก่อนชั่วคราวด้วย